<classify> Kwenye Uwanja wa Sokoine jijini Mbeya, wenyeji Mbeya City walizima matumaini ya Simba kushika nafasi ya pili baada ya ushindi huo ulioifanya sasa iwe nyuma ya Azam FC kwa pointi saba baada ya mabingwa hao watetezi kuishinda Kagera Sugar kwa mabao 2-1 kwenye Uwanja wa Azam Complex, Chamazi nje ya Jiji la Dar es Salaam.Simba sasa imebaki na pointi zake 35 na imebakiwa na mechi nne sawa na Azam FC, ikiwa na maana kuwa Wekundu wa Msimbazi wana uwezo wa kufikisha pointi 47.Azam FC ikiwa na uwezo wa kunyakua pointi 54, hivyo inahitaji pointi tano tu kuifuta Simba katika michuano ya kimataifa kwa msimu mwingine wa tatu.Jijini Mbeya, Joachim Nyambo anaripoti kuwa mabao yaliyopeleka kilio kwa Simba jana yalifungwa na Paul Nonga na Peter Mwalyanzi katika kila kipindi na kuiwezesha timu hiyo mali ya Halmashauri ya Jiji la Mbeya kuweka hai matumaini ya kubaki Ligi Kuu baada ya msimu ambao ulikabiliwa na changamoto kubwa kwake.Nonga alifunga bao la kwanza katika dakika ya 45 akiunganisha krosi ya Deus Kaseke, kabla ya Mwalyanzi kutokea benchi akichukua nafasi ya Cosmas Fred kufunga bao la pili kwa kuwachambua mabeki wa Simba na kipa wao, Manyika Peter, na kufunga bao ambalo limefifisha matumaini ya Simba kupanda ndege mwakani.Huo ni ushindi wa pili wa Mbeya City kwa Simba msimu huu baada ya kushinda mechi ya kwanza kwa idadi kama hiyo ya mabao kwenye Uwanja wa Taifa, Dar es Salaam.Kwenye Uwanja wa Azam Complex, wenyeji Azam FC walizinduka baada ya kuandamwa na sare tatu mfululizo na kuishinda Kagera Sugar inayokamata nafasi ya nne, kwa mabao 2-1.Mabao ya Azam yalifungwa na Frank Domayo katika dakika ya 40 na Gaudennce Mwaikimba katika dakika ya 81. Bao la Kagera lilifungwa na Babu Ali dakika ya 52.Matokeo hayo yameifanya Azam FC kufikisha pointi 42, ikiwa ni pointi nne nyuma ya vinaraYanga huku mabingwa hao watetezi wakiwa wamecheza mechi moja zaidi ya Yanga yenye mechi 21.Mjini Morogoro, John Nditi anaripoti kuwa Polisi Morogoro ilipata ushindi wa mabao 2-0 dhidi ya Ndanda FC kwenye Uwanja wa Jamhuri na kufufua matumaini ya kubaki Ligi Kuu na kuiweka pabaya timu hiyo ya Mtwara.Bao la kwanza la Polisi lilifungwa katika dakika ya 49 na Christopher Edward kwa shuti baada ya kupokea krosi ya Salum Kihimba. Mfungaji aliingia kipindi cha pili kuchukua nafasi ya Edgar Mfumakule.Bao la pili lilifungwa katika dakika ya 63 kwa penalti na Said Bahanuzi baada ya kipa wa Ndanda, Wilbert Mweta kumkwatua mfungaji alipompiga chenga na kwenda kufunga.Mwamuzi Erick Anoka wa Arusha aliamuru penalti na kadi nyekundu kwa Mweta na kuingizwa kipa Saleh Malande baada ya kutolewa mchezaji mwingine.Zikiwa zimebaki dakika 10 pambano kumalizika, mwamuzi huyo alimtoa nje kwa kadi nyekundu Ally Telu wa Polisi kwa kumdanganya kwa kujiangusha katika eneo la hatari, akiwa tayari amepewa kadi ya njano.Polisi Moro imefikisha pointi 24 na kuishusha mkiani Prisons yenye pointi 21, yenyewe ikifungana pointi na JKT Ruvu katika nafasi ya 12. Ndanda FC imebaki na pointi 25 katika nafasi ya 11.Ligi hiyo itaendelea leo kwa mechi mbili kwa Prisons kuwa mwenyeji wa Mtibwa Sugar kwenye Uwanja wa Sokoine wakati Mlandizi mkoani Pwani, Ruvu Shooting itakuwa mwenyeji wa Mgambo JKT.  <topic>: MICHEZO 